Finansdepartementet

Kap. 2309

Prop. 1 S Tillegg 3

(2018–2019)

Proposisjon til Stortinget (forslag til stortingsvedtak)

FOR BUDSJETTÅRET 2019

Endring av Prop. 1 S (2018–2019)   
Statsbudsjettet 2019 (saldering)

Tilråding fra Finansdepartementet 9. november 2018,  
godkjent i statsråd samme dag.  
(Regjeringen Solberg)

# Innledning

I denne proposisjonen fremmes det forslag om å endre et bevilgningsforslag i Prop. 1 S (2018–2019) Statsbudsjettet 2019. Proposisjonen omfatter en oppsummering av forslag som er fremmet i andre tilleggsnummer til Prop. 1 S (2018–2019), og forslag til endring av bevilgningsforslaget under kap. 2309 Tilfeldige utgifter. Forslaget innebærer at det oljekorrigerte budsjettunderskuddet, og dermed bevilgningsforslaget på kap. 5800 Statens pensjonsfond utland, er uendret fra Gul bok 2019. I tilleggsnummer til Prop. 1 S (2018–2019) er det ikke fremmet forslag om endringer i lånetransaksjoner som samlet påvirker statsbudsjettets brutto finansieringsbehov. Brutto finansieringsbehov, og dermed bevilgningsforslaget på kap. 5999 Statslånemidler, er således uendret fra Gul bok 2019.

# Endringer i budsjettforslaget for 2019

## Forslag til bevilgningsendringer

Kap. 2309 Tilfeldige utgifter

Post 01 Driftsutgifter

Regjeringen fremmer i alt tre tilleggsnummer til Prop. 1 S (2018–2019). Endringene i Prop. 1 S Tillegg 1 (2018–2019) gjelder omdisponering av bevilgninger til jernbaneformål knyttet til infrastrukturavgifter, mens endringene i Prop. 1 S Tillegg 2 (2018–2019) gjelder redusert anslag for utgifter til legemidler.

Til sammen bidrar endringsforslagene til å redusere det oljekorrigerte budsjettunderskuddet i 2019 med 145 mill. kroner, når det ses bort fra endringer i bevilgningen under kap. 2309 Tilfeldige utgifter.

I Gul bok 2019 er det foreslått bevilget 4 350 mill. kroner under kap. 2309, post 01. Det foreslås å øke bevilgningsforslaget under kap. 2309, post 01 med 145 mill. kroner, til 4 495 mill. kroner. Det oljekorrigerte budsjettunderskuddet i 2019 holdes dermed uendret fra Gul bok 2019.

Finansdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endring av Prop. 1 S (2018–2019) Statsbudsjettet 2019 (saldering).

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 1 S (2018–2019) Statsbudsjettet 2019 (saldering) i samsvar med et vedlagt forslag.

Forslag

til vedtak om endring av Prop. 1 S (2018–2019)   
Statsbudsjettet 2019 (saldering)

I

I statsbudsjettet for 2019 blir bevilget under følgende kapittel:

Utgifter:

04N1xt2

|  |  |  |  |
| --- | --- | --- | --- |
| Kap. | Post | Formål | Kroner |
| 2309 |  | Tilfeldige utgifter: |  |
|  | 1 | Driftsutgifter | 4 495 000 000 |
|  |  | mot tidligere foreslått kr 4 350 000 000 |  |